<b>לכך נאמר אדם כי יהיה בעור בשרו שאת.</b> אין שאת אלא גבוהה ומין צרעת זה בא על גסות הרוח המתנשא לכל לראש, או ספחת אין ספחת אלא טפילה כו' והוא בא על החומד קנין הממון שהוא טפל אל האדם מבחוץ ואינו מתעצם באדם כלל כשאר המעלות, וכן כתב הרמב"ם בח' פרקיו כי כל הקנינים כחכמה וגבורה ומעלת המדות כולם מתעצמים עם האדם ודבוקים בו חוץ מן העושר כי הוא נטפל אל האדם מבחוץ ואינו דבק עמו כלל, או בהרת היינו לבנות, מין זה בא על המספר לה"ר ומלבין פני חבירו ועושה בו חברבורות לבנות כי אזיל סומקא ואתי חיורא <small>(ב"מ נח:)</small> כמ"ש <small>(ישעיה כט כב)</small> לא עתה יבוש יעקב ולא עתה פניו יחוורו, ובדרך זה הכרת פניו ענתה בו כי תוכו רצוף אהבת הממון, או הגסות, או לספר בגנות חבירו, ונגע זה מוציא רעתו לחוץ לגלות רעתו בקהל ועל שם זה נקרא מצורע מוציא רע, כדרך שנאמר <small>(שמות לב כה)</small> וירא משה את העם כי פרוע הוא ואמרו רז"ל שלקו בצרעת <small>(ילקו"ש מצורע יד תקסג)</small> כד"א וראשו יהיה פרוע <small>(ויקרא יג מה)</small> והוא לשון גילוי שתגלה ותראה רעתו לעין כל והיינו ענין הצרעת.

